Návrh

na zrušenie úlohy  č. 3 na mesiac máj 2002 uvedenej v prílohe Plánu legislatívnych úloh vlády Slovenskej republiky na rok 2002, schváleného uznesením vlády Slovenskej republiky z 19. decembra 2001 č. 1203

	Ministerstvo pôdohospodárstva Slovenskej republiky na základe úlohy  č.  3 na mesiac máj 2002 uvedenej v prílohe Plánu legislatívnych úloh vlády SR na rok 2002, malo predložiť na rokovanie vlády SR návrh zákona o katastrofickom fonde na úhradu nepoistiteľných škôd v rezorte poľnohospodárstva.
	Cieľom predloženého návrhu malo byť vytvorenie jednotného systému riešenia škôd katastrofálneho rozsahu v poľnohospodárstve, vodnom a lesnom hospodárstve a zároveň vytvoriť finančný zdroj a pravidlá jeho použitia zákonnými opatreniami. 
	Ministerstvo pôdohospodárstva SR vypracovalo návrh zákona o Fonde na úhradu škôd z nepoistiteľných rizík v pôdohospodárstve a o zmene zákona č. 361/2001 Z. z., v ktorom sa vytvoril  komplexný systém riešenia rizikovosti poľnohospodárskej výroby vrátane hospodárenia v lesoch a vo vodnom hospodárstve.
	Na základe žiadosti ministra pôdohospodárstva bol termín predloženia predmetného návrhu posunutý až do 28. februára 2003 aj vzhľadom na to, že nešlo o prioritnú úlohu.
	Priebeh poľnohospodárskeho poistenia má klesajúcu tendenciu. Značná časť podnikateľov v poľnohospodárskej výrobe vrátane hospodárenia v lesoch a na vodných plochách má finančné problémy, a preto poľnohospodárske poistenie redukuje len na najdôležitejšie riziká, kryté poistením v niektorých komerčných poisťovniach a čiastočnou podporou na úhradu časti poistného zo štátneho rozpočtu.
	Takéto riešenie sa ukazuje ako málo systémové, preto bola snaha o komplexnejšie  riešenie formou osobitného zákona o Fonde na úhradu škôd z nepoistiteľných rizík.
	Návrh zákona bol predmetom pripomienkového konania. Zásadné pripomienky k návrhu zákona uplatnili Slovenská asociácia poisťovní, Úrad pre finančný trh a Ministerstvo financií SR.
	Rozporové konanie na úrovni ministra bol skončené v podstate akceptáciou vznesených zásadných pripomienok.

Na základe uvedeného dôvodu navrhuje sa zrušiť úlohu č. 3 z prílohy Plánu legislatívnych úloh vlády SR na rok 2002.
	Predmetná problematika je riešená v  pripravovanom návrhu zákona o pôdohospodárstve, ktorý vypracúva Ministerstvo pôdohospodárstva SR podľa Plánu legislatívnych úloh vlády SR na rok 2003.